
Wenn eune Bank vatellen könne!

Muine Frubben un eck fohrn in´n Freosommer no de Nordsee, um iusen verdeunten Urlaub teomaken. Luike achter´n Diek hätt wü us eune lütje Wohnung nomen. Dodür künnen wü dat Wader nich soehn, öbber just vorn Hiuse gings up´n Diek harup.

No 43 Stufen wass man boben up´n Diekun hadde eunen barbasken Blick up´t Wader - wenn´t denn do wass. Jümmer, wenn dat Wader weg wass, könnt wü de Luie dür dat Watt laupen soehn.

Up´n Diek, juste bui de Stiegen, stonn eune greode Bank för sess Luie. Düsse Bank ha´nwü van´n Balkon un iuter Stoben jümmer in´n Blicke. Ob morns freoh oder ohms lade hätt wü de Minske do sitten soehn. Kerls, Frubben, Paar, Kinner lütj un greot, os Familie, os Paar, öbber auk olleune, froen Muts un lachend, öbber eok greinend un Trost seukend. Minske, de met düden Ramentern annere van watt öbbertuigen woll´n. Eunes Dages satten wü morns freoh up´n Balkon, ümme den Upgang van´ne Sunnen teo erlieben. Öt wass seo duister, datt´n nich mahr twisken Himmel un Eer unnerscheuden konn. Keon bieden Luft wass teomerken un bleoß eun Vogel woll janz sinnig suine Kumpels teo´n Metmaken teo bringen.

In´n Osten kumm janz sachte de Diek iut de Dämmerung hariut. Nau wass´t janz stille un olle Welt hale sick de Kraft för den nuien Dag. De Diek wo jümmer bedder reo seohn un de Horizont waert sachte reod un heller. Wo et juste düht duister wass, kamm niu e Sunnen hell un greot an´n Himmel un döch eok iuse Bank in reoet Licht

Wü satten up´n Balkon un begreifen, we lütj wü Minske giegenöbber den greoten Ganzen woern. No düssen besinnlichen un luisen Minuten meune muine Frubben: „Wat meunst Diu, wecke Vatellsel us düsse Bank vatellen künne, wenn …“


[image: ]





Sophie - Valentina

Öt wass Mondag un eune junge Frubben sett sick up de Bank. Se luster up den Namen Sophie - Valentina un dache ne mol truigge an das lässte Wiekenenne.

Öt wass dat tweute Mol ümmetogen. Frünne ha´n ühr holpen. Niu hätt seu bange dovör, de leßten Kisten, de düht dür´nanner woern, iut´nanner teo klamüsern. Öt hätt düht schweitt un de Knoken deot weh.

Öt sech sick „Eck tuie nie wedder anners wohin!” Sophie - Valentina schlür eune Kisten mit Geschirr, de inne Kamern kumen wass, inne Küken un packt´se up den Disk. Se make´se open, namm eun paar Teller un packt se inn´n Schapp.

Sophie - Valentina draie sick no de Kisten ümme, um eun paar Tassen teo niemen - un feng düet an te bölken. In euner Tasse satt eun gräußlicket Kratibber. Groine Augen kieken de junge Frubben ganz greot an. Acht düht lange Beune wörn van boben bet unner vull met Hoorn. Derbe Kienebacken toiben do up in´t Fleusk van Sophie - Valentina teo pieken.

Obwohl de Spennen - anners wass´t nix - in eune Tassen satt, hätt de Frubben dat Gefoil eun düdet Kratibber teo seuhn. Datt Bölken un dat Klabastern, ümme de Kisten van´n Diske teo schmuiden, wass euns. Et klirr un Klabaster, os ollet in diusend Stücke twögg ging. Wenn auk ollet in´ne Dutten ging, de Spennen liuer niu an´ne Eern, juste vör de Frubben. Se greip in´n Schapp un schmitt de Teller met oller Wucht up de Spennen. Sophie - Valentina greine, se bölke, öbber dat Kratibber lött seck nich vödruiben, et glotze se bleoß dösig an de junge Frubben köppe. Dat Geschirr wass inne Dutten un dütt Kratibber hüppker vör ör harümme. Hüppker? Se hätt eunen schlimmen Ducht.

Öt bücke seck un greipe vösichti teo - et wass Spaßtuig! Sophie - Valentina kamm sinnig teo seck. Öt wuss, weor ör buin Inhuddern hulpen hätt. Dat Luid sall seck neo wunnern!

Die Reha

Eun Kerl ging sinnig öbber´n Duik. Dat Laupen wass schwor un et ging nich eohne Rollator. Os hö, hö hett Hennak, an´ne Bank ankamm, ging hö erleichtert sitten.

Hennak wass ne nich ault, örst Mitte Vertig, öbber in suinen Gesichte kann´n Gram, Trewwer un Puine seuhn. Hö sach moie iut un Hennak make de Augen teo, ümme de Stille teo geneuten. Dat wass nich seo geot, denn juste hadde hö de Augen teo, hadde hö wedder de Biller in´n Koppe, de önne eok in´n Schlop koene Riuhe loten.

Hennak satt up de Bank vör dem Ferienhius un dömpker suine Puipen. Vera, suine Frubben, un de Kinner Björn un Sören, beude in´n Teenageroller, wörn de Rest van de Famüilje. Teosammen maket seo Verleuw in Norwegen. Jür ferienhaus lag in eunen lütjen Fiskerdörp middagswärts van´n Lanne. De raute Sunnen versank an´n Hebenstaut in´n Wader. Man hor dat luise Plätschern van´n Meer, dessen Bülljen sick an de Mole breken. De make den Hafen un de inne leugenden Scheppe seker.

In´n blogen Wader wippen Boote un Schippe vör seck hen. De Schatten un de Ohmdsunnen spiegelten ümme de wetten. Mit de Norweger kann´n geot iutkumen. Seo wörn jümmer fründlick, hülpen gern un lustern gern teo. Auk met de Sproken gaff et kkeun Problem. Örst gistern was Hennak in´n Laden van eunen iut´n Dörpe ansproken worn, os hö vör de vellen Wostsorten stann. Dat was et, watt Hennak an düssen Lanne seo leuwe.

Dat annere wass de scheune Natiuer. Vör sick bewunnern de vöre den scheunen Fiskerhafen un dat bloge Wader. Wenn´n sick ümmedreie, sach´n achtern de widden Höchte van de Berge in´ne Schemmertuit. De Tuit was kumen, dat de Lüchten up´n Tauern an teo arböijjen fing. Hö stand an´n Enne van´n Lanne unschmuit suin Lecht wuit öbber dat blanke Wader.

Hennak wass seck euns met de Leuwen bleoß ne Valent in düssen Lanne teo maken. Niu satt heu wedder up euner Bank, dütmol öbber up eunen Duik inne Heume. Hö mot in´n Krankenhiuse wedder fit wer´n. Hennak hale suin Handy iut de Tasken un sach sick eun Bild van Norwegen an. Dobui kann hö sick dat Greinen nich voknuipen. Tweu Mol konne sick de Famuilje den Draum van eunen Valent in Norwegen ne erfüllen, bevöt dat Unglücke geschuit.

Up de Triujjefoahrt van eune Für huier inne Heumatgaff et vör önne eun Maleur met´n Wagen. Hennak konn nich mahr iutwüiken un baller vull in de beuden Wagens. Niu wass suine Famuilje deod. Heu süms hadde düht wat metkruigen un mot ganz sinnig inn´t Lieben truijje kumen. Öbber woll hö dat öbberhiupt un lauhne dat neo? Dat wörn de beuden Frogen, de sick Hennak jümmer wedder stell, denn hö liebet bleoß ne vör de Erinnerung. Eune Trainen blubbert up dat Bild, dat suine Leuwesten vör´n Ferienhiuse in Norwegen wiesen.

